
Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege pentru aprobarea Ordonanţei Guvernului nr.6/2004 privind transferurile transfrontaliere, cu care comisia noastră a fost sesizată în fond cu adresa Biroului Permanent nr.P.L.-X 34 din 3 februarie 2004.

	PREŞEDINTE,

Prof. dr. Florin Georgescu

RAPORT

asupra proiectului de Lege pentru aprobarea Ordonanţei Guvernului nr.6/2004 privind transferurile transfrontaliere 

Cu adresa nr.P.L.-X 34 din 3 februarie 2004, Biroul Permanent, conform art.89 şi 107 din Regulamentul Camerei Deputaţilor, a sesizat, pentru examinare şi avizare în fond, în procedură de urgenţă, Comisia pentru buget, finanţe şi bănci cu proiectul de Lege pentru aprobarea Ordonanţei Guvernului nr.6/2004 privind transferurile transfrontaliere. 

La întocmirea raportului s-a avut în vedere avizul Consiliului Legislativ.

La lucrările comisiei au participat 24 deputaţi, din totalul de 25 membri ai comisiei.

Prezentul proiect de Lege are ca obiect de reglementare transferurile transfrontaliere de credite, în scopul asigurării unui nivel adecvat de informare a clientelei, înainte şi după executarea operaţiunii, potrivit angajamentelor asumate de România de a armoniza legislaţia naţională cu prevederile Directivei 97/5/CE privind transferurile transfrontaliere şi cu Recomandarea 90/109/CEE, în vederea aderării la Uniunea Europeană. 

Comisia propune Plenului adoptarea proiectului de lege, întrucât stabileşte obligaţiile ce incumbă instituţiilor referitoare la transparenţa condiţiilor aplicabile transferurilor transfrontaliere şi la executarea acestor transferuri, precum şi modul de soluţionare a litigiilor care pot apare în desfăşurarea acestei activităţi.
Potrivit prevederilor constituţionale, proiectul de lege face parte din categoria legilor ordinare.


Proiectul de lege, potrivit art.75 alin.(1) din Constituţie şi art.86 din Regulamentul Camerei Deputaţilor, este de competenţa decizională a Senatului.

La lucrările comisiei au participat ca invitaţi, în conformitate cu prevederile art.51 şi 52 din Regulamentul Camerei Deputaţilor, reprezentanţii Ministerului Finanţelor Publice, care au susţinut forma rezultată din prezentul raport.

In urma examinării proiectului de Lege pentru aprobarea Ordonanţei Guvernului nr.6/2004 privind transferurile transfrontaliere, în şedinţa din 4 februarie 2004, comisia a hotărât, cu unanimitate de voturi, supunerea spre dezbaterea şi adoptarea Plenului Camerei Deputaţilor a proiectului de Lege în forma prezentată de Guvern.
	PREŞEDINTE,

Prof. dr. Florin Georgescu
	SECRETAR,

Dr. Daniel Ionescu


 Experţi parlamentari:

               Bărdiţă Mariana
               Măţan Ofelia

